Graan SA: Vooruitsig vir mielieboere lyk goed | Netwerk24
Deur Alet van der Walt 03 Maart 2021 19:24
Graan SA hou tans sy jaarkongres op 'n virtuele platform.
Dr. Justin Choe van die VSA se departement van landbou het die kongres aanlyn toegespreek en gesê dat al hoe meer mielies wêreldwyd geproduseer word, maar dat daar ook 'n groeiende vraag daarna is.
Belowende graanoeste en 'n gesonde vraag na graanprodukte is goeie nuus vir saaiboere. Foto: Charles Smith
China is die grootste invoerder van mielies en dit bied uitvoergeleenthede vir Suid-Afrikaanse mielieboere.
Choe sê hoewel groter oppervlaktes aangeplant word, verbeter boerderymetodes en word daar jaarliks meer mielies geproduseer om in die groeiende vraag te voorsien.
Mense eet ook meer vleis en dit stimuleer die vraag na mielies as veevoer.
Die lande wat die meeste vleis produseer, is ook die grootste verbruikers van mielies. Hy meen die vraag daarna sal groot bly.
Mielies word gebruik om bekostigbare vleis te produseer, sê Choe.
Die gebruik van mielies om etanol te produseer sal na raming vanjaar die vraag met 5% laat toeneem.
2020 was 'n goeie oesjaar, maar niemand het verwag dat die inperkings so 'n groot impak op die land sou hê nie.
Hy sê mielies is wêreldwyd bekostigbaar en maklik bekombaar, wat daarvan 'n gewilde graan in die veebedryf maak.
Derek Mathews, voorsitter van Graan SA, het in sy openingstoespraak gesê die koronavirus-pandemie het 'n groot impak op almal en landboubedrywighede is ook deur die inperkings geraak.
Mathews sê boere kon meestal voortgaan om sake te doen soos gewoonlik, maar tog het die pandemie 'n groot invloed op Graan SA gehad.
Hy sê die verlies aan inkomste omdat die Nampo Oesfees afgestel is, het 'n groot invloed op Graan SA gehad.
Suid-Afrikaanse boere moes vinnig aanpas by die nuwe omstandighede en danksy Graan SA se toegang tot die ministeriële komitee wat oor die inperkingsmaatreëls besluit, kon die organisasie sorg dat die probleme wat boere ondervind het, opgelos word.
Van die uitdagings was onder meer 'n tekort aan diesel en die invoer van landbouwerktuie en -onderdele.
Jannie de Villiers, uittredende hoof van sê Graan SA, sê die verbod op drankverkope het garsprodusente baie nadelig geraak en dié impak word steeds gevoel.